༧དེ་ཡང་གོང་དུ་ཁྱུང་པོ་དཔོན་དབུས་དང་དཔོན་དགེ་གཉིས་སྐུ་བཀྲོངས་སྐབས་བཀའ་སྲུང་དྲེའུ་དམར་གྱིས་ཁྱུང་དབུས་རིན་པོ་ཆེ་ཤེས་རབ་རྒྱལ་མཚན་ལ་ཞལ་བསྟན་ནས་ལུང་བསྟན་འདི་ལྟར་གནང་བ།དབྲ་དཀར་རྒྱལ་པོའི་རྒྱུད་འཛིན་པ།མདོ་ཁམས་སྨད་དུ་ཕེབས་པར་གྱིས།བསྟན་པ་ཉི་ཟླ་འཆར་ནུབ་དེ།དོ་དགོང་འགྲིབ་ཀྱང་སང་ཉིན་ཤར།སུམ་གླང་གྱིམ་ཤོད་རྔུལ་རྫའི་གནས།ཁྱད་འཕགས་ཤེལ་ལེ་རྫོང་དྲུག་མདུན།གསེར་ཉ་མཚོར་འཁྱིལ་སྟེང་ཆེན་ལ།ཁྱུང་པོ་ཆགས་པའི་གདན་ས་ཡོད།ས་ཕྱོགས་དེ་རུ་ཕེབས་པར་གྱིས།ཞེས་དང་།དྲན་པའི་སྦྲག་བྱང་ཆེན་མོ་ལས།གསེར་ཉ་མཚོ་ལ་འཁྱིལ་འདྲ་ལ།ཁྱུང་པོ་ཆགས་པའི་གདན་ས་ཡོད།ཤེས་བྱའི་གཏེར་གྱི་ཆུ་བོ་འཁྱིལ།འགྱུར་མེད་བ་དན་བརྟེན་པར་གནས།ཞེས་གསུངས་པ་ལྟར།ཁྱུང་པོ་ཤེས་རབ་རྒྱལ་མཚན་མཆོག་ཞིང་འདིར་ཕེབས་སྐབས་ཡུལ་འདིའི་མངའ་བདག་རྒྱ་རྗེ་ཉི་མ་འབྲུག་གྲགས་ཞེས་བྱ་བ་སྟོབས་མངའ་ཐང་ཆེ་བ་རིག་པའི་གནས་ལ་མཁས་པ་ཞིག་བཞུགས་པ་དེ་ཉིད་རྨ་ལ་བཞིའི་ཁྱུང་ཁྲི་ཐང་ལ་ཆིབས་བསུ་བྱོན་ཏེ་དེར་བཞུགས་ཁྲི་བརྩེགས་ཤིང་མཇལ་དར་གཏོང་བས་ད་ལྟ་ཡང་ཁྱུང་ཁྲི་ཐང་ཞེས་གྲགས།དེ་ནས་རྒྱ་མཁར་ཁམས་གསུམ་དབང་འདུས་ནང་དུ་སྤྱན་དྲངས་སོ།།དེ་ནི་སྟེང་ཆེན་རྫོང་གི་ཉེ་འདབས་རྒྱ་མཁར་སྣ་ཟེར་བ་དེ་ཡིན་ཟེར་བ་ཐོས།དེ་ནས་ཞང་ཞུང་སྒོ་ཕུག་བར་གསུམ་ལས་སྒོ་པ་སྟེ་སུམ་པ་གླང་གི་གྱིམ་ཤོད་ཀྱི་ཡུལ་མཐུ་ཆེན་མི་དགུ་བླ་ཆེན་ཡབ་སྲས་སོགས་རིགས་འཛིན་གོང་མའི་བྱིན་གྱིས་བརླབས་པའི་གནས་ཆེན་བྲག་དམར་རི་འདུས་ཀྱི་མདུན་ཞོལ།ནུབ་བྱང་གཉིས་ནས་རྫོགས་བྱང་གི་ཆུ་བོ་གཉིས་འགྲན་བཞིན་འབབས་པའི་དཀྱིལ།བཀྲ་ཤིས་གསེར་ཉ་མཚོ་ལ་འཁྱིལ་འདྲའི་སྟེང་ཆེན་ཁར་ཁྱུང་དབུས་བླ་མ་ཤེས་རབ་རྒྱལ་མཚན་གྱིས་རབ་བྱུང་དང་པོའི་འཕར་བ་ཞེས་པ་ལྕགས་མོ་གླང་ལོ་སྤྱི་ལོ་༡༠༦༡ལོར་གཡུང་དྲུང་བསྟན་རྒྱས་གླིང་བཏབ།དེར་རྣམ་དག་འདུལ་འཛིན་གྱི་སྐྱེས་བུ་རྣམས་བཞུགས་གནས་བྱས་པ་དང་སྟེང་ཆེན་སྨད་དུ་ཐ་ཡུད་ཝེར་ཞིས་ཀུན་ཁྱབ་གླིང་བྱ་བ་ཞིག་བཏབ་སྟེ།དེ་ན་གསང་སྔགས་པ་རྣམས་འདུས་གནས་བྱས་ཤིང་རྗེས་སུ་དོ་ཁང་བླ་རབས་བཅོ་བརྒྱད་ཙམ་བྱོན་ནས་བསྟན་པ་བསྐྱངས།དེ་སྐབས་ཐེག་ཆེན་རྣལ་འབྱོར་པ་རྣམས་རྟག་ཏུ་དབེན་གནས་བྲག་དམར་རི་འདུས་ཀྱི་རྩེ་མོར་ལྟ་སྒོམ་བསྙེན་སྒྲུབ་ལ་བརྩོན་ཏེ་བཞུགས།ད་ལྟ་ཡང་དེར་བརྩེགས་ཤུལ་གྲངས་མང་ཡོད།དེ་ནས་རྒྱ་རྗེ་ཉི་མའི་དགོངས་པར་སངས་རྒྱས་གོང་མའི་ལུང་དང་རྒྱུད་གང་ལ་གཞིགས་ཀྱང་ང་རྒྱ་ཡི་རྒྱལ་ས་མངའ་ཁུལ་འདི་ཁྱུང་པོ་ལ་གཏད་ལེན་དགོས་པའི་དུས་ལ་བབས་ཡོད་པ་འདུག་སྙམ་ནས་ཤེས་རབ་རྒྱལ་མཚན་ལ་བཀའ་ལུང་འདི་ལྟར་ཕུལ།ང་རྒྱ་ཡི་བསྟན་པ་རྒྱ་ཡུལ་ཡོད།ང་རང་ཡུལ་དུ་འགྲོ་དགོས་པས།གདན་ས་འདི་ཁྱེད་ཀྱི་བཞུགས་གནས་མཛོད།གསེར་༼གསེར་གཞོང་ཡུལ་ཤོག༽གཞོང་གོང་བྱིན་པའི་ཞིང་ཆེན་འདི།རྒྱལ་ཁྱུང་ཁྱེད་ཀྱི་བབས་གདན་མཛོད།གང་སྔོན་༼ཁྲི་རྡོ་སྒང་རི་ཡར་ཐང་༽ཉག་གི་ཡར་ཐང་ནང་།ང་རྒྱ་རྗེའི་གསེར་ཤོ་འཕེན་ས་ཡིན།རྒྱལ་པོ་ཁྱེད་ཀྱི་བབས་གདན་མཛོད།བློན་ལ་ས་གཡར་ཉེན་ལེ་མིན།གསེར་རུ་སུམ་མདོ་༼ཁྲི་རྡོའི་གསེར་མདོ་༽མན་ཆད་དང་།ཆུ་གཉིས་༼ཆུ་མདོ་འགག་༽འདྲེས་སོ་ཡན་ཆད་འདི།རྒྱ་རྒན་ངས་གཞན་ནས་ཉོས་ལེ་ཡིན།རྒྱལ་པོ་ཁྱེད་ཀྱི་བབས་གདན་མཛོད་ཞེས་དང་།བྲག་དམར་༼བྲག་དམར་རི་འདུས་༽མེ་རིའི་རྫོང་ཆེན་ན།བྱ་ཁྱུང་ཆེན་ཚང་ལ་བཞུགས་འདྲའི་ས།རྒྱལ་པོ་ཁྱེད་ཀྱི་བཞུགས་གནས་མཛོད།རྫོང་ས་དང་ཕོ་བྲང་དེ་ན་ཐོབ་ཅེས་སོགས་བཀའ་ལུང་མང་པོ་གནང་ནས་མངའ་རིས་དང་མཁར་རྣམས་ཕ་ནོར་བུ་ལ་སྤྲད་པ་བཞིན་ཕུལ་བས་ཤེས་རབ་རྒྱལ་མཚན་གྱིས་བདག་ནི་བྱ་བྲལ་ཁྱིམ་སྤངས་བཙུན་པའི་སྡེ་ཡིན་པས་ཡུལ་མཁར་དང་མི་སྡེའི་མགོ་འཛིན་བྱ་བ་མིན་ཀྱང་བདག་གི་མཆེ་ཡའི་སྲས་ཨ་བརླ་དང་ནང་ཆེན་གྲགས་པ་གཉིས་ཞང་ཞུང་ཁྱུང་ལུང་དངུལ་མཁར་ན་ཡོད་པས་གདན་འདྲེན་ཞུས་ནས་དེ་ལ་ཕུལ་གསུངས་བཞིན་སྤྱན་འདྲེན་བྱས་ནས་ས་ཐོབ་སྡེ་ཐོབ་ཐམས་ཅད་ཁྱུང་ཨ་བརླ་ལ་ཐོབ་པར་བྱས་ཏེ་ཁྱུང་ཁོག་གི་བསྟན་སྲིད་གཉིས་ཀྱི་བདག་པོ་ཁྱུང་ཨ་བརླ་མཛད།རྒྱ་རྗེ་འཁོར་བཅས་རང་ཡུལ་དུ་ཕེབས་སྐྱེལ་བྱས།དེ་ནས་བཟུང་ཁྱུང་པོའི་བླ་རབས་རིམ་པར་བྱོན་པས་ཁྱུང་ཡུལ་ཞེས་པའི་ཐ་སྙད་འདི་རུས་མིང་ཡུལ་ལ་ཕར་ཐོག་པ་ཡིན་ནམ་སྙམ།དེ་རྗེས་ཤེས་རབ་རྒྱལ་མཚན་མཆོག་གྲུབ་རྟགས་རྫུ་འཕྲུལ་དཔག་མེད་སྟོན་བཞིན་ལྷོ་རྔུལ་ཆུའི་འགྲམ་དུ་ཕེབས་ནས་གཤེགས།ཁྱུང་ཨ་བརླས་སྟེང་ཆེན་བྱང་གཞུང་དུ་ཤ་ཐན་བྱུང་བ་མདའ་གཞུས་བསྒྲལ་ཏེ་བདེ་གནས་སུ་བཀོད།གྲུབ་རྟགས་ཤ་བ་མ་བུ་གསུམ་ཕྱག་གིས་ཕ་བོང་ཞིག་གི་སྟེང་བྲིས་པ་ད་ལྟ་མཐོང་རྒྱུ་ཡོད།དེ་ནས་ནང་ཆེན་གྲགས་པ་ཡང་སྟེང་ཆེན་དུ་བྱོན་ཏེ་ལོ་གཅིག་བཞུགས་དེ་ནས་རྒྱ་ནག་གོང་མ་རྒྱལ་པོ་མཇལ་དུ་བྱོན་པས་དང་པོ་རྒྱ་རྗེ་ཉི་མ་འབྲུག་གྲགས་མཇལ་བས་ཁོང་གིས་གོང་མ་རྒྱལ་པོ་མཇལ་བར་ཞུ་འཕྲིན་སྡོང་གྲོགས་བྱས།གོང་མས་ཁོང་ལ་ཐུགས་རྟགས་ཞུས་དོན་སྐུ་རིམ་མང་པོ་ཐུགས་དགྱེས་པར་བསྒྲུབས་པས་ཁོང་ལ་མཐོང་ཆེན་བྱས་ཏེ།སྟོད་འབྲི་གུང་ཇོ་དལ་ཕྱིན་ཆད་དང་སྨད་ཚ་བའི་ཁབ་སོ་ཡན་ཆད་ཀྱི་ས་དང་ཡུལ་སྡེ་ཚང་མ་ནང་ཆེན་གྲགས་པ་ལ་གནང་བས་ཁོང་གིས་བདག་ངེས་མེད་བྱ་བྲལ་ཡིན་པས་ས་དང་ཡུལ་སྡེ་མཁོ་ཆ་མེད་ཀྱང་།རྒྱ་ཉི་མ་འབྲུག་གྲགས་ཀྱིས་ས་དང་མི་སྡེ་ཐམས་ཅད་སྤུན་ཨ་བརླ་ལ་གནང་ཡོད་པ་དེ་རྒྱ་བོད་ཧོར་སོགས་གང་གིས་དབང་ཆེན་བྱེད་ནས་བདག་རྒྱུ་མེད་པ་ཞིག་མཛད་པར་ཞུས་པས་གོང་མ་རྒྱལ་པོས་ལས་ཆབ་ཤེལ་གྱི་ཐམ་ཀ།བ་སོའི་ཐེའུ་དམར་ཐམ་རྫི།བྱུ་རུའི་གཟན་ཤམ་དམར་པོ།སྟ་མགོ་ནོར་བུ་ཆ་གཅིག།གས་མེད་སོལ་བ་རྟ་མགོ།བསྟན་ཤེད་སྐྱེད་པའི་འཇའ་ས་གསལ་སྒྲོན་འདེགས་བྱེད་ཀྱི་འཇའ་ལྕེ་འཕྲུལ་གྱིས་མེ་ལོང་།གནམ་དོན་ཡོད་ཀྱི་ལས་ཀ།ས་དོན་ཡོད་ཀྱི་ལས་ཀ།ཆེན་པོ་དོན་ཡོད་ཀྱི་ལས་ཀ་མང་པོ་དོན་ཡོད་ཀྱི་ལས་ཀ་རྣམས་བཀོད་ཅིང་།གོང་མས་གོང་གི་ས་ཡུལ་མི་སྡེ་ཐམས་ཅད་ཁོང་དང་ཨ་བརླ་གཉིས་ལ་དབང་ཆེ་རུ་ཐོབ་པར་མཛད་དོ།དེ་ནས་ཁོང་ཉིད་སྟེང་ཆེན་དུ་ཡར་ཕེབས་ཏེ་ལུགས་གཉིས་ཁྲིམས་ཀྱི་རྔ་སྒྲས་གནམ་ས་ཁེངས་པར་བྱས་ནས་བཞུགས།དེ་ནས་ཕྱོགས་བཅུ་ཀུན་ཏུ་འགྲོ་དོན་དཔག་མེད་མཛད་པའི་མཐར་དགུང་ལོ་རེ་གཉིས་ཐོག་གཤེགས་རྟེན་ལ་སྐུ་གསུམ་ཁྲོ་རྒྱལ་བྱོན་པས་གཙོ་མཆོག་རང་བྱོན་ནི་སྟེང་ཆེན་ན་བཞུགས་ཏེ།གཙོ་མཆོག་རང་བྱོན་རྟེན་མཆོག་བང་བཀྲ་མ་ཞེས་ཟེར།ཁྱུང་ཨ་བརླའི་སྲས་ཁྱུང་ཞིག་ཡེ་རྒྱལ་ནི་རབ་ཏུ་བྱུང་ནས་རྩ་བཞིའི་སྡོམ་པ་གཙང་མར་བསྲུངས་ཤིང་།ཁྲོ་ཕུར་གཉིས་ཐུགས་དམ་མཛད་པས་མཐུ་བྱིན་ནུས་པ་མེ་ལྟར་འབར་བས།ཐུགས་འགལ་བསྟན་དགྲ་བྱུང་ན་དབྱིངས་ན་བཞུགས་པའི་ཁྲོ་བོ་ཕུར་ནག་བསྭོ་གསུངས་པ་ཙམ་གྱིས་བཀའ་ཆད་དྲག་ཏུ་འབེབས་ནས་བསྒྲལ་བའོ།།དགུང་ལོ་བདུན་ཅུ་ཐོག་ན་གཤེགས།རྟེན་ལ་འབྲུག་གསས་སྐུ་བྱོན་པ་སྟེང་ཆེན་ན་བཞུགས།དེ་ནས་རིན་པོ་ཆེ་བསོད་ནམས་རྒྱལ་མཚན་ནི་མཚན་དཔེ་གཟི་བརྗིད་ལྡན་ཞིང་མཁས་བཙུན་བཟང་གསུམ་འཛོམ་པས་ཀུན་གྱིས་གཙུག་ཏུ་བཀུར་བའོ།དེ་ནས་དྲུང་ཆེན་ནམ་མཁའ་རྒྱལ་མཚན་ནི་རྟག་ཏུ་སྲིད་རྒྱལ་དྲེའུ་དམར་བསྒྲུབས་པས་མཐུ་བྱིན་ཆེ་བས་དྲེགས་པ་དབང་དུ་བསྡུས་འགྲོ་དོན་རྒྱ་ཆེ་མཛད་ནས་དགུང་ལོ་དོན་གཉིས་ཐོག་སྟེང་ཆེན་ལ་འདས།རྟེན་སྔོན་མོ་འབྲུག་མགོ་བྱོན།དེའི་གདན་ས་རིན་ཆེན་རྒྱལ་མཚན་དར་གྱིས་བཟུང་སྟེ།དེ་ཡང་གསང་གསུམ་ཡོན་ཏན་ལྡན་ཞིང་དགུང་ལོ་ཞེ་གཉིས་ཐོག་སྟེང་ཆེན་དུ་འདས།རྟེན་ལ་དྲན་པ་ཡབ་ཡུམ་བྱོན།དེའི་གདན་ས་གཡུང་དྲུང་རྒྱལ་མཚན་གྱིས་བཟུང་སྟེ།དེ་ཡང་བསྒྱུར་ལམ་རིམ་གཉིས་ཐུགས་ལ་འབྱོང་ཞིང་དགུང་ལོ་ང་གཉིས་ཐོག་སྟེང་ཆེན་གཤེགས།དེའི་གདན་ས་རིན་ཆེན་རྒྱལ་མཚན་གྱིས་བཟུང་ཁོང་ནི་དག་པ་དྲང་སྲོང་གི་བསྟན་པ་འཛིན་ཞིང་མཁས་བཙུན་དོན་ལྡན་གྱི་གྲགས་པ་འབར།དགུང་ལོ་སོ་བཞི་ལ་གཞའ་ཚོན་འོད་དང་མེ་ཏོག་ཆར་བཅས་གཤེགས།དེའི་གདན་ས་བསྟན་པའི་རྒྱལ་མཚན་གྱིས་བསྐྱངས།ཁོང་ནི་གསང་གསུམ་ཡོན་ཏན་ལྡན་ཞིང་གཞན་རྒྱུད་མཁྱེན་ཐུགས་དམ་གཅོད་ལ་མཛད་པས་འགལ་རྐྱེན་བསལ་དགུང་ལོ་གྱ་གསུམ་ཐོག་སྟེང་ཆེན་དུ་འདས།དེའི་གདན་ས་ཡེ་ཤེས་རྒྱལ་མཚན་ནི་བསྟན་འགྲོའི་དོན་ཆེན་མཛད་བཞིན་ཆུང་ནས་སྟེང་ཆེན་དུ་འདས།དེའི་གདན་ས་ལྷུན་གྲུབ་བསོད་ནམས་དབང་རྒྱལ་ནི།ཡིད་འཕྲོག་མཛེས་པའི་སྐུ་ལ་གཟི་བརྗིད་ལྡན།རླབས་ཆེན་འཁོར་ལོ་གསུམ་གྱིས་རྒྱལ་བསྟན་སྤེལ།དགུང་གྲངས་ཞེ་བརྒྱད་དུས་ན་སྟེང་ཆེན་དུ་གཤེགས།དེའི་གདན་སར་དབང་གི་རྒྱལ་མཚན་ནི་བརྟུལ་ཞུགས་ཀྱིས་འགྲོ་བ་འདྲེན་བཞིན་སྟེང་ཆེན་དུ་གཤེགས།དེ་ནས་སྐྱེས་མཆོག་ཡིད་བཞིན་རྒྱལ་བ་ནི།གསང་གསུམ་ཡོན་ཏན་ལྡན་ཞིང་བསྟན་སྲུང་དངོས་སུ་འཁོར་གྲུབ་རྟགས་ལ་ཁྱུང་དཀར་རུའི་ཕོ་བྲང་རྡོ་བཀྱག་ཁ་རུ་ཞབས་རྗེས་ཤིག་ཡོད་པར་གྲགས།དེ་ནས་མཐུ་དབང་སྟོབས་ལྡན་རྒྱལ་བ་དོན་འགྲུབ་བྱོན་ནས་བསྟན་པ་སྤེལ།དེ་ནས་ཁྱུང་པོ་བླ་ཆུང་བློ་གྲོས་རྒྱལ་མཚན་ནི་མཁས་བཙུན་དོན་དང་ལྡན་པའི་བསྟན་འགྲོའི་དོན་མཐའ་ཡས་མཛད་དོ།།དེ་ནས་སྤྲུལ་པའི་སྐུ་མཆོག་རྒྱལ་བ་གཉིས་པ་བློ་ལྡན་སྙིང་པོ་མདོ་ཁམས་སུམ་གླང་གྱིམ་ཤོད་དུ་དབྲ་རིགས་གདུང་ལས་སྤྱི་ལོ་༡༣༦༠ལོར་སྐུ་བལྟམས་ཤིང་ཆུང་ནས་རྩ་གསུམ་ལྷ་དང་བོན་སྐྱོང་བསྟན་སྲུང་ཐམས་ཅད་ལུས་དང་གྲིབ་མ་བཞིན་དུ་འགྲོགས་ཤིང་།རྒྱུན་ཏུ་མཁའ་སྤྱོད་ཞིང་དུ་ཕེབས་པ་དང་།སྟང་ཆེན་དམུ་ཚ་གྱེར་མེད་གཙོས་རིག་འཛིན་མཁའ་འགྲོས་སྙན་དུ་བརྒྱུད་པ་མདོ་དྲི་མེད་གཟི་བརྗིད་སོགས་སྙན་རྒྱུད་བཀའ་གཏེར་པོད་ཆེན་ལྔ་བཅུ་ང་བཞི་ཙམ་གཏན་ལ་ཕབས་ཏེ་བསྟན་འགྲོའི་དོན་དུ་རྗེས་བཞག་དཔག་མེད་མཛད་ཅིང་།ཁྱུང་པོ་སྟེང་ཆེན་ཁར་རྗེས་བཞག་གིས་གསས་ཁང་བཀྲ་ཤིས་འོད་འབར་ཞེས་བྱ་བ་རྨད་འབྱུང་གི་གཙུག་ལག་ཁང་ཐོག་བརྩེགས་ལྔ་ཡོད་པའི་འོལ་མོའི་གླིང་གི་གསས་མཁར་ཤམ་པོ་ལྷ་རྩེའི་བཀོད་པ་ལ་དཔེ་བླང་ནས་དོན་དུ་གསས་མཁར་སུམ་བརྒྱ་དྲུག་ཅུའི་བཀོད་པ་ཚང་པ་ཞིག་དང་གཞལ་ཡས་ཁང་ལ་ཐོག་ཕུབ་ཡང་ཕུབ་ཁྱུང་གུར་ཁྱུང་མགོ་ཏོག་དང་ལྡན་པ་ནང་དུ་ཐེག་པ་བཞི་བཅུ་རྩ་ལྔའི་ལྷ་གྲངས་ཚང་བ་ཞིག་བཞེངས་ཏེ།ཁོང་གི་ལོ་རྒྱུས་ལས་ལྷོ་རྔུ་རྫ་ཟལ་མོའི་སྒང་རིང་།སུམ་པ་གླང་གི་གྱིམ་ཤོད།གདན་ས་དཔལ་འབྱོར་སྟེང་ཆེན་ཞེས་དང་།ཕྱི་རབས་མོས་འདུན་བསྐྱེད་པའི་ཕྱིར།རྟག་གཟིགས་ཡུལ་ནས་དཔེ་བླངས་ནས།བོད་ཡུལ་འཛམ་བུ་གླིང་དུ་ཡང་།རྗེས་བཞག་བཀྲ་ཤིས་འོད་འབར་བཞག་ཅེས་གསུངས།རྟ་ཤོད་བུ་མོའི་ཆབ་གསེར་ལས་བྲིས་པའི་ཁམས་ཆེན་ནག་ཕྲན་མ་ཞེས་གསེར་བྲིས་ཅན་དེ་བློ་ལྡན་གྱིས་རྫུ་འཕྲུལ་ཕྱག་གིས་བྲིས་གནང་བ་དང་།མདོ་དྲི་མེད་མ་ཡིག་བུ་ལ་འཕབ་ས་བསྟན་རྒྱས་གླིང་ཡིན།གཞན་ཡང་གྲུབ་རྟགས་རྫུ་འཕྲུལ་ཡི་དམ་ཞལ་གཟིགས་སོགས་ངོ་མཚར་ཡོན་ཏན་དཔག་ཏུ་མེད་དོ།།དགུང་ལོ་ཞེ་བདུན་ཐོག་གཞའ་ཚོན་གུར་དང་མེ་ཏོག་ཆར་བཅས་བཙན་བྲག་ཏུ་གཤེགས།དེ་ནས་ཁྱུང་ཆེན་ཡོན་ཏན་རིན་ཆེན་བྱོན་ཞིང་འཁོར་ལོ་གསུམ་གྱི་བྱ་བས་རྒྱལ་བསྟན་སྤེལ།དེ་ནས་ཁྱུང་དཀར་གདན་ས་ཁྱུང་པོ་ཨ་འཇོ་བྱ་བས་བསྐྱངས་ཞིང་བསྟན་པ་སྤེལ།དེ་ནས་ཁྱུང་དཀར་རུའི་གདན་ས་རྗེས་མ་འཛིན་མཁན་ཁྱུང་པོ་རྣམ་རྒྱལ་ཡིན་ཞིང་ཁོང་ལ་མཐུ་བྱིན་ཆེ་བས་བསྟན་སྲུང་བྲག་བཙན་དམར་པོ་བྲན་ལྟར་འཁོར་ཞེས་ཐོས།དེ་ནས་སྟེང་ཆེན་ཁ་རུ་ཁྱུང་དཀར་རུའི་གདུང་རྒྱུད་ཆད་དེ་གདན་ས་བློན་ཆེན་སྤྱང་བཱེ་ཧུ་བློ་བཟང་ཕུན་ཚོགས་བྱ་བས་བཟུང་སྟེ་དཀར་རུ་ཚང་གི་རྒྱལ་ས་རྫོང་རབ་བརྟན་ཕོ་བྲང་ངམ་བསམ་འགྲུབ་ཕོ་བྲང་ཞེས་གསར་བསྐྲུན་གནང་ཞིང་བསྟན་སྲིད་གཉིས་ཀ་ཁོང་གིས་བསྐྱངས་ནས།དཀར་བུའི་དགུ་ཆེན་དང་དགུ་ཆུང་ཞེས་པ་བོད་ཟླ་༡༡པ་དང་༡༢པའི་ནང་སྟོད་དགོན་ཁག་དང་ལྷོ་དགོན་ཁག་གི་བོན་བན་ཡོངས་རྫོགས་རྒྱས་འཚོགས་བྱེད་རྒྱུའི་སྲོལ་བཙུགས་སོ།དེ་ནས་སྤྱི་ལོ་༡༨༤༦སྐབས་སྨན་རིའི་མཁན་རབས་ཉེར་གསུམ་པ་ཀུན་མཁྱེན་ཉི་མ་བསྟན་འཛིན་མཆོག་སྟེང་ཆེན་དུ་ཕེབས་སྐབས་ཀུན་ཁྱབ་གླིང་དང་བསྟན་རྒྱས་གླིང་གཉིས་ཀྱི་དགེ་འདུན་པ་ལྔ་བརྒྱ་ལྷག་ཙམ་ཟབ་རྒྱས་ཆེ་བའི་ངང་ནས་བསུ་བ་སེར་ཕྲེང་དུ་ཕེབས་ཞེས་གསུངས་པས་དེའི་སྐབས་དར་རྒྱས་སུ་ཡོད་པར་མངོན།